Diari Oficial de la Generalitat Valenciana


Sumari del DOGV 9022, del 17-02-2021 (2021/1429)

RESOLUCIÓ de 16 de febrer de 2021, del president de la Generalitat, per la qual es nomena el Consell Assessor del Pla Vega Renhace, com a grup de treball per al seguiment, suport i assessorament del Pla Vega Renhace.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9022

Data del DOGV
:   17-02-2021

Secció del DOGV
:   II. AUTORITATS I PERSONAL - B) NOMENAMENTS I CESSAMENTS

Número del document
:   2021/1429


Data del document
:   16-02-2021

Organisme emissor
:   Presidència de la Generalitat

Tipus de document
:   Resolució

Descriptors 

:   * Presidència de la Generalitat

RESOLUCIÓ de 16 de febrer de 2021, del president de la Generalitat, per la qual es nomena el Consell Assessor del Pla Vega Renhace, com a grup de treball per al seguiment, suport i assessorament del Pla Vega Renhace. [2021/1429]  
Els dies 11, 12, 13 i 14 de setembre de 2019, la Comunitat Valenciana, i especialment el Baix Segura, es va veure afectada per una depressió aïllada en nivells alts (DANA) que va comportar un temporal de pluges d'una intensitat, extensió i abast inusitats.  
Amb motiu de tot això, el Consell va iniciar un cúmul d'actuacions que ha suposat un esforç enorme de recursos materials i també humans dedicats a aquests menesters. Algunes d'aquestes actuacions es van plasmar en el Decret 196/2019, de 20 de setembre, del Consell, d'aprovació de les bases reguladores i del procediment de concessió directa d'ajudes urgents per a pal·liar la pèrdua de béns de primera necessitat de les persones físiques (DOGV 8639 bis, 20.09.2019); en el Decret 197/2019, de 20 de setembre, del Consell, d'aprovació de les bases reguladores i del procediment de concessió directa d'ajudes urgents als municipis afectats (DOGV 8639 bis, 20.09.2019); en el Decret 201/2019, de 4 d'octubre, del Consell, d'aprovació de les bases reguladores i del procediment de concessió directa d'ajudes urgents al lloguer d'habitatge a les persones i unitats de convivència residents en els municipis afectats pels danys produïts pel temporal de pluges, fenòmens costaners i vents ocorregut a la Comunitat Valenciana entre l'11 i el 14 de setembre de 2019 (DOGV 8653, 09.10.2019); en el Decret 236/2019, de 18 d'octubre, del Consell, d'aprovació de les bases reguladores i del procediment de concessió d'ajudes urgents per a pal·liar els danys produïts en habitatges dels municipis afectats pel temporal de pluges, fenòmens costaners i vents ocorregut en la Comunitat Valenciana entre l'11 i el 14 de setembre de 2019 (DOGV 8663, 24.10.2019), i en el Decret 237/2019, de 18 d'octubre, del Consell, d'aprovació dels bases reguladores i del procediment de concessió directa d'ajudes urgents a persones físiques per a pal·liar la pèrdua de vehicles sinistrats produïda pel temporal de pluges, fenòmens costaners i vents ocorregut a la Comunitat Valenciana entre l'11 i el 14 de setembre de 2019 (DOGV 8662, 23.10.2019).  
  
  
En aquesta situació, es va presentar l'oportunitat de convertir la catàstrofe en una ocasió per a impulsar un entorn resilient que afavorira la regeneració econòmica i social del Baix Segura, al mateix temps que promoguera un desenvolupament territorial, absolutament respectuós amb el medi ambient, que preparara per a futurs episodis de temporals i que possibilitara una vertebració més gran del territori del Baix Segura amb la resta de la Comunitat Valenciana.  
Aquest conjunt d'accions de regeneració del Baix Segura, que complementen les iniciatives de gestió de la postemergència per a la recuperació de la normalitat descrites anteriorment, s'agrupa sota la denominació «Pla Vega Renhace».  
El Pla Vega Renhace, que es va fer públic el 17 de setembre de 2020 (http://www.presidencia.gva.es/es/web/vega-renhace/pla), identifica les principals oportunitats i problemes de la comarca i estableix una llista inicial de 28 actuacions prioritàries distribuïdes en 4 eixos estratègics: desenvolupament econòmic, infraestructura hidràulica, emergències i societat.  
Per a la implementació del pla s'ha considerat convenient comptar amb un grup de treball encarregat de l'anàlisi i assessorament en el desenvolupament del pla sobre el terreny i de la interlocució i intermediació entre l'àmbit tècnic i els agents socials.  
D'acord amb tot això, és necessari regular l'estructura i el funcionament del grup de treball, com a consell de seguiment, suport i assessorament necessaris per a la bona consecució del pla.  
Per això, d'acord amb les competències atribuïdes en l'article 2 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, resolc:  
  
Primer. Consell Assessor del Pla Vega Renhace  
1. Es crea el consell assessor del Pla Vega Renhace, com a grup de treball, amb les següents funcions:  
- Seguiment dels projectes contemplats en el Pla Vega Renhace.  
- Revisió i anàlisi de les actuacions incloses en el Pla Vega Renhace, que es vagen desenvolupant.  
- Avaluació de les actuacions contingudes en el Pla Vega Renhace i el plantejament d'actualitzacions i/o modificacions necessàries i formulació de propostes, dins dels objectius i eixos d'actuació del pla.  
  
- Realització de reunions temàtiques específiques amb especialistes en les matèries objecte d'aquestes (infraestructures hidràuliques, desenvolupament econòmic, emergències i societat), així com amb representants d'administracions i societat civil, en el marc del desenvolupament, avaluació i/o millora del pla.  
- I, en general, informar i assessorar sobre les qüestions que es plantegen en el desenvolupament del pla.  
2. El Consell Assessor del Pla Vega Renhace es reunirà, almenys, una vegada al mes per a desenvolupar les funcions assenyalades, i, en qualsevol cas ,amb la freqüència que s'acorde.  
3. Són membres nats del Consell Assessor:  
a) El president de la Generalitat.  
b) La persona titular de la Direcció General d'Anàlisi i Polítiques Públiques, de la Presidència de la Generalitat.  
c) Jorge Olcina Cantos, comissionat per a la coordinació de les actuacions relacionades amb el Pla Vega Renhace, d'acord amb el nomenament efectuat pel Decret 18/2019, de 2 de desembre de 2019, del president de la Generalitat.  
4. Així mateix, formen part del Consell Assessor del Pla Vega Renhace els membres següents, a títol individual, independentment del càrrec o representació que ostenten en les entitats de les quals formen part:  
  
- Ricardo Abadía Sánchez  
- José Manuel Carrillo Cañizares  
- Carolina Espadas Ruiz  
- Abel García Gómez  
- José Manuel López Grima  
- Asunción Martínez  
- Enrique Riquelme de la Torre  
- Rosa Martínez Martínez  
- Concha Giménez García  
La substitució o el nomenament de nous membres que es designen a títol individual s'efectuaran per mitjà d'una resolució del president de la Generalitat.  
5. En la composició del Consell Assessor es procurarà una presència equilibrada d'homes i dones d'acord amb el II Pla d'igualtat de dones i homes de l'Administració de la Generalitat, aprovat per l'Acord de 10 de març de 2017, del Consell.  
6. Assumirà la Presidència del Consell Assessor el president de la Generalitat, i la Vicepresidència, la persona titular de la Direcció General d'Anàlisi i Polítiques Públiques. La Secretaria l'assumirà la persona del Consell Assessor que aquest acorde.  
7. El Consell Assessor tindrà la facultat de convocar a les seues reunions representants de la societat civil i institucions de la comarca, segons es considere apropiat per a l'objecte de debat de cada reunió.  
8. Les funcions dels membres del Consell Assessor no són retribuïdes.  
9. La Direcció del Consell Assessor correspondrà a l'assessor de Presidència Antonio Alonso Miravete, nomenat per la Resolució de data 27 de novembre de 2020, de Presidència. La direcció del grup de treball exercirà en particular les següents funcions:  
- Coordinar amb administracions (central, regional, provincial i local) i societat civil la implementació de les iniciatives incloses en el Pla Vega Renhace.  
- Rendir comptes al Consell Assessor i preparar les reunions d'aquest grup.  
- Elaborar una memòria anual d'activitats del Consell Assessor.  
  
Segon. Conferència anual  
Per a continuar l'essència participativa del Pla Vega Renhace, i amb els objectius d'informar les persones representants institucionals i societat civil en general i retre-hi comptes, el Consell Assessor celebrarà anualment una conferència amb la següent participació:  
- Alcaldes i alcaldesses de la comarca.  
- Representants institucionals i de la societat civil.  
Tercer. Efectes  
La present resolució produirà efectes des del moment de la signatura.  
  
Quart. Publicació  
La present resolució serà objecte de publicació en el Diari Oficial de la Generalitat Valenciana.  
  
Alacant, 16 de febrer de 2021.- El president de la Generalitat: Ximo Puig i Ferrer.